7.2.2023
DA
Den Europæiske Unions Tidende
C 47/127 Onsdag den 6. juli 2022
58. roser kultur- og ungdomsinitiativer såsom den årlige grænseoverskridende kunstfestival »Mirëdita, Dobar Dan!«, som fremmer samarbejdet mellem kunstnere og aktivister i Kosovo og Serbien; tilskynder de kosovoske og serbiske myndigheder, herunder på lokalt plan, til at bygge videre på sådanne positive initiativer og anvende kulturarven som et middel til at bringe forskellige befolkningsgrupper sammen; opfordrer til, at der med ARTE som forbillede oprettes et multinationalt og flersproget offentligt radio- og TV-selskab, som kan fremme freden og forsoningen i landene på Vestbalkan; 59. opfordrer EU til yderligere at styrke udenrigs- og sikkerhedssamarbejdet, det offentlige diplomati og de internationale partnerskaber med henblik på at opnå fremskridt i forsoningen; glæder sig over det fornyede engagement fra EU's allierede, navnlig udpegelsen af de særlige udsendinge fra USA, Det Forenede Kongerige og Tyskland til Vestbalkan; opfordrer dem til at indgå i tæt samarbejde og koordinering med EU's udsending med henblik på at øge løftestangseffekten og yde sammenhængende rådgivning og støtte; 60. anerkender det vigtige bidrag fra Kosovostyrken (KFOR) og de deltagende stater til at opbygge og opretholde et trygt og sikkert miljø for alle borgere i Kosovo samt til at lette den euro-atlantiske integration af Vestbalkan; minder om KFOR's betydning for den igangværende udvikling af Kosovos sikkerhedsstyrke ved at yde rådgivning, uddannelse og kapacitetsopbygning; 61. opfordrer Kommissionen og EU-kontoret i Kosovo til at intensivere deres bestræbelser på at øge synligheden og fremhæve betydningen af samt indsatsen fra og fordelene ved et tættere partnerskab mellem EU og Kosovo;
Socioøkonomiske reformer 62. glæder sig over den positive udvikling i Kosovos økonomiske vækst; glæder sig over, at Kosovo også vil drage fordel af EU's digitale indre marked i betragtning af digitaliseringens store potentiale for udviklingen af Kosovos økonomi; 63. glæder sig over de skridt, som regeringen har taget for at reducere den uformelle økonomi; beklager imidlertid, at Kosovos store uformelle økonomi fortsat hæmmer udviklingen af den private sektor; bemærker, at der findes en strategi og en tilhørende handlingsplan til at tackle de underliggende årsager til den uformelle økonomi, men opfordrer til en mere effektiv gennemførelse; bemærker, at personlige pengeoverførsler i stort omfang bidrager til Kosovos BNP; 64. roser Kosovo for dets vellykkede håndtering af covid-19-pandemien, herunder vaccinationsprocessen; glæder sig over, at Kosovo kun har købt covid-19-vacciner, der er produceret og certificeret af EU, Det Forenede Kongerige og USA, og at arbejdet skrider fremad, for at Kosovo kan komme i betragtning til det europæiske digitale covidcertifikat, 65. glæder sig over regeringens nødforanstaltninger og skabelsen af 25 000 nye arbejdspladser gennem genopretnings­ pakken; understreger imidlertid, at bistanden til de grupper, der blev hårdest ramt af pandemien, var begrænset; opfordrer Kosovo til at yde målrettet og midlertidig finanspolitisk støtte til sårbare husholdninger og virksomheder i forbindelse med pandemien; understreger, at genopretningen efter pandemien i høj grad vil afhænge af myndighedernes evne til at håndtere de strukturelle udfordringer og af en effektiv gennemførelse af de økonomiske støttepakker; 66. glæder sig over udbetalingen af en makrofinansiel covid-19-bistandspakke, der har til formål at afbøde de økonomiske konsekvenser af pandemien og bevare den makroøkonomiske stabilitet, og over mobiliseringen af 14,2 mia.
EUR fra IPA III for at støtte partnerne på Vestbalkan i at opfylde kravene til medlemskab af Den Europæiske Union; 67. understreger, at gennemførelsen af både grundlæggende reformer og strukturreformer fortsat er afgørende for økonomisk genopretning og samfundsmæssig udvikling, da bestræbelser på at bekæmpe korruption, forbedre retsstatsprincippet, øge gennemsigtigheden og styrke institutionerne og den sociale dialog også vil bidrage til at tiltrække udenlandske direkte investeringer til landet; opfordrer Kosovo til yderligere at tilpasse sig EU's regelværk for det indre marked og opfordrer Kosovos myndigheder og Kommissionen til yderligere at støtte små og mellemstore virksomheder med henblik på at udvikle en stærkere og mere modstandsdygtig økonomi; 68. understreger, at den utilstrækkelige og upålidelige elforsyning er en af flere begrænsninger for udviklingen af Kosovos konkurrenceevne, og at den manglende energisikkerhed medfører betydelige omkostninger for erhvervslivet og udgør en væsentlig hindring for at tiltrække udenlandske direkte investeringer af høj kvalitet; opfordrer indtrængende Kosovo til at intensivere bestræbelserne på at udnytte potentialet i energieffektivitet;